b'\n_START_ARTICLE_\nJedi\n_START_PARAGRAPH_\nJedi v\xc3\xb5i jedi r\xc3\xbc\xc3\xbctel on seisus fiktiivses usuorganisatsioonis (mungaordus) George Lucase "T\xc3\xa4hes\xc3\xb5dade" filmisaagas.\n_START_SECTION_\nKirjeldus\n_START_PARAGRAPH_\nJedid suudavad empaatiliselt suhestuda kosmilise j\xc3\xb5uga, mida kannavad endas peamiselt elusorganismides peituvad midikloriaanid. Jedide teine v\xc3\xa4ljend on sithid, kes \xe2\x80\x93 tunnistades k\xc3\xbcll j\xc3\xb5udu \xe2\x80\x93 p\xc3\xbc\xc3\xbcavad erinevalt jedidest kasutada ka j\xc3\xb5u tumedat poolt (suhestuvad j\xc3\xb5u tumeda poolega). Siiski \xe2\x80\x93 j\xc3\xb5u tumedama poole eest on hoiatanud Jedi meister Yoda: "J\xc3\xb5u tume pool p\xc3\xb5hjustab hirmu. Hirm p\xc3\xb5hjustab vihkamist. Vihkamine p\xc3\xb5hjustab kannatusi"._NEWLINE_J\xc3\xb5u kuulamine v\xc3\xb5i sellele kuuletumine annab jedile v\xc3\xb5ime m\xc3\xb5jutada midikloriaane sisaldavad eluvorme (ennustada tuleviku s\xc3\xbcndmusi, kogeda inimeste jm rasside esindajate m\xc3\xb5tteid ja tundeid, neid m\xc3\xb5tteid v\xc3\xb5i kogemusi teatud m\xc3\xa4\xc3\xa4ral m\xc3\xb5jutada), kuid j\xc3\xb5ule kuuletumine annab ka v\xc3\xb5ime suhestuda mateeriaga (kogeda selja taga paiknevate asjade liikumist, "n\xc3\xa4ha" suletud silmadega, liigutada distantsilt kehalisi objekte)._NEWLINE_Jedid kannavad ainsa relvana traditsioonilist valgusm\xc3\xb5\xc3\xb5ka.\n_START_SECTION_\nM\xc3\xb5jutused\n_START_PARAGRAPH_\nJedi r\xc3\xbc\xc3\xbctlid viivad \xc3\xa4\xc3\xa4rmuslikus fantaasias ellu populaarset kujutlust samuraidest vms ida v\xc3\xb5itluskunstide meistritest, kellel on \xc3\xbcleinimlikud v\xc3\xb5imed, erakordne vastupidavus ning oma salajane \xc3\xb5petus, mille viljelemine neile nende j\xc3\xb5u annab._NEWLINE_J\xc3\xb5u m\xc3\xb5iste on sarnane hiina chi (nt tai chi) ja jaapani ki-ga (nt kiai), j\xc3\xb5u tasakaalu r\xc3\xb5hutamine osutab ilmselt k\xc3\xa4sitlusele tao-st._NEWLINE_Midikloriaanide kohta on v\xc3\xa4idetud, et nende k\xc3\xa4sitlus "T\xc3\xa4hes\xc3\xb5dades" on sarnane Gottfried Wilhelm Leibnizi k\xc3\xa4sitlusega monaadidest. Otseselt olevat George Lucas midikloriaanide m\xc3\xb5iste loonud endos\xc3\xbcmbioosi teooriate p\xc3\xb5hjal, liites kokku kloroplasti ja mitokondri m\xc3\xb5isted.\n_START_SECTION_\nSeisused\n_START_PARAGRAPH_\nJedi organisatsioonis on range seisuste s\xc3\xbcsteem._NEWLINE_\xc3\x95pipoiss on madalaim aste ja on omistatud Jedi templisse kutsutud noorukitele kuni 13 aasta vanuseni. \xc3\x95pipoisid tegelevad \xc3\xbcheskoos ja juhendajate hoole all jedi p\xc3\xb5hioskuste omandamisega._NEWLINE_Padawan on lootustandev \xc3\xb5pipoiss, kes on m\xc3\xa4\xc3\xa4ratud m\xc3\xb5ne jedi r\xc3\xbc\xc3\xbctli isiklikuks \xc3\xb5pilaseks, kes k\xc3\xa4ib r\xc3\xbc\xc3\xbctliga kannupoisina kaasas ja treenib j\xc3\xb5uga suhestumise peensusi r\xc3\xbc\xc3\xbctli k\xc3\xa4e all. Jedi r\xc3\xbc\xc3\xbctlil v\xc3\xb5ib tavaliselt korraga olla ainult \xc3\xbcks padawan._NEWLINE_Jedi r\xc3\xbc\xc3\xbctel on mitmesuguste j\xc3\xb5uproovidega (keha, vapruse, oskuse, enesekontrolli jms proovid) r\xc3\xbc\xc3\xbctliseisuse v\xc3\xa4lja teeninud padawan. R\xc3\xbc\xc3\xbctli seisusse saab t\xc3\xb5usta ka enda tasakaaluka s\xc3\xb5dalaseloomuse \xc3\xbclesn\xc3\xa4itamisega reaalses v\xc3\xb5itluses. Jedi r\xc3\xbc\xc3\xbctlitele on omane osavus v\xc3\xb5itluses valgusm\xc3\xb5\xc3\xb5ga abil._NEWLINE_Jedi meister on tavaliselt m\xc3\xb5ne padawani r\xc3\xbc\xc3\xbctli seisuse v\xc3\xa4\xc3\xa4riliseks kasvatanud jedi r\xc3\xbc\xc3\xbctel. Meistri staatuse v\xc3\xb5ib teenida \xc3\xa4ra ka r\xc3\xbc\xc3\xbctli seisusega v\xc3\xb5rreldes keerulisemate j\xc3\xb5uproovide l\xc3\xa4bimisega, meistri staatuse saamise otsustab enamasti Jedi N\xc3\xb5ukogu._NEWLINE_Jedi N\xc3\xb5ukogu liikmeks valitakse vakantse koha tekkimisel enamasti meistri seisuses jedisid. Liikmeks valimise printsiibiks on sageli kaalutlus, et n\xc3\xb5ukogu otsuste tegemisel oleks eksimuste v\xc3\xa4ltimiseks kaasatud v\xc3\xb5imalikult erinevad vaated asjadele._NEWLINE_V\xc3\xa4ljavalitut iseloomustatakse jedide p\xc3\xa4rimustes kui isikut, kes toob tasakaalu j\xc3\xb5usse. V\xc3\xa4ljavalitu vere midikloriaanisisaldus on eriti suur. T\xc3\xa4hes\xc3\xb5dade saagas on v\xc3\xa4ljavalituks Anakin Skywalker, kes liitub j\xc3\xb5u tumeda poolega, kuid l\xc3\xb5puks naaseb siiski oma poja Luke Skywalkeri toetusel ja h\xc3\xa4vitab sithide ordu tappes Imperaator Palpatine\'i, surres seej\xc3\xa4rel ka ise.\n_START_SECTION_\nJedi usk\n_START_PARAGRAPH_\n2001. aasta andmetel m\xc3\xa4rkisid paljud inimesed end rahvaloendusel \xc3\xbcles kui jedid v\xc3\xb5i jedi r\xc3\xbc\xc3\xbctlid. Inglismaal ja Walesis oli jedide protsent populatsioonis 0,7 (370 000 inimest), Uus-Meremaal oli jedide protsent koguni 1,5 ja \xc3\xbcletas sellega nt budistide (1,2%) ja hindude (1,2%) osakaalu \xc3\xbchiskonnas._NEWLINE_Arvatakse, et sellise jedi-usku inimeste hulga p\xc3\xb5hjuseks oli enne rahvaloendust l\xc3\xa4bi viidud spontaanne kampaania, milles inimesed kutsusid kodanikualgatuse korras oma tuttavaid m\xc3\xa4rkima peamiselt nalja p\xc3\xa4rast oma usuks "jedi"._NEWLINE_Samas on olemas ka organisatsioone, mis tegelevad jediliku eluviisi viljelemisega pidevalt.'